
ΑΝΑΚΟΙΝΩΣΗ
Κυβέρνηση και δήμος της Αθήνας παίζουν επικίνδυνα παιχνίδια με τις ζωές των παιδιών, των μαθητών και των εκπαιδευτικών των σχολείων της Γκράβας και του 4ου Ειδικού Δημοτικού με παιδιά με αναπηρία, που στεγάζεται στο ίδιο κτιριακό συγκρότημα.
Έφτασαν στο σημείο την Παρασκευή 2 Οκτώβρη, που εκκενώθηκαν τα περισσότερα σχολεία της Γκράβας, να κρατήσουν μαθητές και εκπαιδευτικούς μέσα στο χώρο του Ειδικού Δημοτικού μέχρι τις 3:30 το απόγευμα. Να σημειωθεί ότι την προηγούμενη Παρασκευή ήταν το τρίτο επεισόδιο με οσμή αερίου και χτύπημα συναγερμού και κρατήθηκαν μαθητές και εκπαιδευτικοί, γιατί ο δήμος αρνήθηκε να δώσει εντολή εκκένωσης. Ενώ, την ίδια ώρα στο χώρο του σχολείου πραγματοποιούνταν εργασίες ακόμα και με φλόγιστρο !!! 
ΕΙΝΑΙ ΕΠΙΚΙΝΔΥΝΟΙ!!!
Στηρίζουμε τις αγωνιστικές αποφάσεις της Ένωσης Γονέων και Κηδεμόνων και της Ομοσπονδίας Γονέων και Κηδεμόνων Περιφέρειας Αττικής. Συμμετέχουμε στην κινητοποίηση που έχει αποφασιστεί για αύριο στις 7:30 το πρωί μπροστά στην κεντρική είσοδο της Γκράβας (Ταϋγέτου 60, Αθήνα). Καλούμε τους γονείς του 4ου Ειδικού Δημοτικού και τους εκπαιδευτικούς, καθώς και τους συλλόγους γονέων και κηδεμόνων των άλλων ειδικών σχολείων να στηρίξουν την κινητοποίηση. Τα παιδιά μας, οι άνθρωποι μας δεν είναι αναλώσιμοι. Όχι νέες Βιολάντες. Όχι νέα Τέμπη. Οφείλει το κράτος με τον πιο υπεύθυνο τρόπο, με εξειδικευμένα δικά του στελέχη, να ελέγξουν τις εγκαταστάσεις και να πιστοποιήσουν την ασφάλεια τους.
Με αφορμή αυτό το επεισόδιο αποδεικνύεται με τον πιο αισχρό τρόπο ότι τα περί συμπερίληψης και προστασίας των ευάλωτων είναι παραμύθια της Χαλιμάς. Και το 4Ο Ειδικό Δημοτικό στεγάζεται σε ακατάλληλο και επικίνδυνο κτίριο για παιδιά με αναπηρία.  Επιβεβαιώνοντας αυτό που έχουμε καταγγείλει από χρόνια ότι ο δήμος της Αθήνας, ο πρώτος δήμος της χώρας, διαθέτει  τα λιγότερα ειδικά σχολεία, τα οποία είναι όλα ακατάλληλα και επικίνδυνα. Ενώ το μοναδικό ΕΕΕΚ της Αθήνας έχει εγκριθεί, αλλά συνεχίζει να παραμένει στα χαρτιά εδώ και χρόνια.
Ως εδώ. Ασπίδα μας μόνο η αλληλεγγύη και ο αγώνας.
5/10/2026
Το ΔΣ του Ενιαίου Συλλόγου Γονέων και Κηδεμόνων Αττικής και Νήσων  και η Γραμματεία της ΣΕΑΑΝ

